За тыдзень да свята пульс акцыянернага таварыства, як правіла, пачашчаецца. І мы яшчэ раз пераканаліся ў гэтай нязменнай аксіёме, пабываўшы там на пачатку бягучага тыдня. На першым плане, безумоўна, былі пытанні вытворчай дзейнасці, дэталёвы аналіз работы за мінулы тыдзень і выпрацоўка плана работы на дзень сённяшні і на перспектыву. Усе яны знайшлі сваё адлюстраванне на планёрцы, якую правёў выконваючы абавязкі генеральнага дырэктара ААТ “Жыткавічлес” Сцяпан Кудрыцкі. Толькі на гэтым ранішнія клопаты не завяршыліся, на парадак дня выйшлі пытанні правядзення перадсвяточнага агеньчыка, на якім лесанарыхтоўшчыкі атрымаюць грашовыя прэміі, граматы. Да гэтага дадаліся і турботы з нагоды хуткіх асенніх кірмашоў і забеспячэння ветэранаў леспрамгаса, увогуле ўсіх жадаючых працаўнікоў калектыву бульбай, другой сельскагаспадарчай прадукцыяй.